Tineggura agi imi lqaâa tezga tḥemmu u terwi tikli n tegnawt inejla udfel si tmurt n Iqbayliyen. Di myal tagrest ad nudmen kan kra n ibruyen n udfel u ad sennin kra idudan kan. Ur ireggel ubrid u ttwaḥbasen medden akken ad rẓen asalu. Maca tamurt n Iqbayliyen war adfel di tegrest ixus ssuq-is. Ixus macci drus. Acku adfel di tegrest d aman di tefsut d unedbu. Aman deg unedbu d tagella i medden d tirni.
Timti ara xaṣṣen waman deg unedbu, timti akken ara icuḥ Wanẓar ttuqimen as medden tameYra, sqiziben as akken ad d-iḍleq i tiqit.
At zik ccuren d nnya.
Ussan agi izrin, am akken teḍra d tmura n turuft d tid n ugerakal, tamurt n Iqbayliyen iḥuza-tt usemmiḍ d udfel. Aṭas n udfel. Tikkelt-a Anẓar ikkes-d urfan u isseYli-d igenni. Terba tmurt tergel. Am akken i t-nwala sya-u-sya ama di teYmist am tamurt.info neY di Siwel.info nufa d akken nṭaren medden macci d ayen-din. Âarqent-asen akw dYa tteḥriṭiwen ar da ar dihin. Ur zrin amek ar as ddun i udfel. Maca d tatut kan ittun medden wanag ideflawen si zik ssaYayen tiYaltin d tudrin. CfiY setti temmal iyi-d amek tella zik “tallit”. Nettat s timad-is tecfa-d i ideflawen ittYumun ixxamen. Maca xas akken, yiwen ur t-iḥbis udfel, yiwen ur inṭar am assa. Acku imiren, tagrest tettaf-ed medden ḥerjjen iman-nsen. Heggan ttawilat akken ad sâeddin tagrest. Ikufa ccuren, iâecwan ccuren, idayninen ccuren, tiẓwitin n isYaren sennant sdat uxxam. Xarttum kra n wayen isen ilaqen ama d irden, ineYman, awren, zzit d wayen akw nniḍen heggan-t-id s axxam. DYa, deg ideflawen imeqwranen am wagi id-iccuren tamurt ussan-a, arrac cennun “ara ikkat umeccim, a necc a neqqim...” irgazen ttin iman nsen deg ibarnyas u ttqissiren di tjemmuâa neY deg ixxamen ar yiri n lkanun.
Amek ihi almi assa, imi tura medden Yur-sen allalen d ttawilat, Yran qefzen, maca ur zmiren i cwiṭ n udfel? Tidett attan di tmurt-is! Assa Iqbayliyen jjan ansayen n at zik war ma snulfan-d s wacu ara ten-bedlen. Jjan kan ayen d-ufan si zik u refden ayen d-snulfan wiyiḍ, ayen walan ar Iṛumyen. Macci diri win irefden ayen d-snulfan wiyiḍ. Ala. Dacu kan ilaq ad dmen medden ayen kan isen-d izgan, neY id-izgan i tudart deg idurar. Assa, akken ad isseḥmu neY issweb Uqbayli iḥlajj lgaz, tibutayin n lgaz. Maca lgaz akken ad t-yaY ilaq ad d-yaweḍ ar taddart. Ar taddart ad t-id yawwi bu tḥanutt s ubrid ukarrus. Maca wagi irgel. Akka i sennant temsal seg usennan ar tmellalt.
At zik, tteklen kan Yef iman nsen. Kra n wayen iḥlajjen illa-d Yur-sen, ama d isYaren akken ad ssaḥmun neY ad sebbwen, ama d ucci issexzanen. At zik, mi ibennun ixxamen rran-d ar gar wallen nsen asemmid. Tawwurt n uxxam urjjin tqubel amalu akken ad zzin s uârur i waḍu. Myal tazeqqa gan-as lkanun di tesga. Assa bennun medden, maca ur illi kra n lkanun ur illi wayen nniḍen i ussan iquranen am wid n ussan-a. D aya tura, i ijjan Aqabyli ass-a âaryan, ḥenturi. Acku imezwura snulfan-d ayen isen ilaqen, ur ḍfiren ara s tuqemca n wallen ibardan n tudart n wiyid. Nutni imiren zemren as i tegrest macci am ass-a. Zemren asen i ideflawen.
Ihi xas akken Yaḍen iyi medden imi nṭaren maca am akken ila wayen ixussen di tamsalt-a. Tura imezdaY n tnezruft ur nezri di tudart nsen adfel nezmer a negzu tagwnitt. Ma d wid idurar ad iniY kan aḥlil. Awidukan, illa Buaziz At Cebbib n Umussu n timanit d imeddukal-is ssawḍen cwiṭ n qeḍyan i wid ur nezmir i udfel!
Dagi diYen imi d Amussu n timanit kan id-igren afus, iban-d i tmurt n Iqbayliyen d akken timanit ines tewwit macci almi d assa. Si zik, tsellek kan iman-is u awi yufan ad yakwi Uqbayli assa d nda mi tekkat wanag adfel iban.
Wid irran diYen ad gren afus am nutni am wiyiḍ, zemren da.
M.A.U
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bos_Latn